Васіль Вітка

**ПАРУС**

*Аркадзю Куляшову*

З маленства,

Яшчэ з піонерскай пары,

Разведчыкі шчасця,

Па сэрцу – сябры,

Ў жыцці мы паставілі первую хатку –

Паходную

Нашу

Палатку.

Як белы той парус,

Напяты вятрамі,

Высока ўзмахнула

Хаціна крыламі

I з горада ў горад,

З сяла да сяла

Па роднай зямлі

Паплыла.

З тых дзён

Не адна адшумела вясна,

А песня далёка

Па свеце чутна:

«Узвейце кастрамі, сінія ночы...»

Бялее наш парус...

А дзеці рабочых

Самі дзяцей ужо маюць дарослых

I ўнукаў гадуюць...

А вёсны,

А вёсны

Палаюць да неба ўсе тымі-ж кастрамі,

Пад тымі-ж нястомнымі парусамі

Плыве

Палатняная хатка,

Паходная

Наша

Палатка!

З тых дзён

Між навалаў,

Падняты высока,

Бялее наш парус,

Не адзінокі –

Уся маладосць

Паднялася,

Як хваля.

Ад Беларусі

Да Забайкалля.

Наперакор снегавым віхурам

Горад паставіла над Амурам,

Па рыштаваннях

Магнітагорска

Цэглу насіла,

Праз камень жорсткі

Шлях пракладала

Свой векапомны

Агнямі мартэнаў,

Дымамі

Домнаў.

Яшчэ не было на зямлі гарадоў,

Цяпер і абжытых і звычных,

А мы са сваіх палатняных шатроў

Ужо іх разглядалі аблічча.

Ля печкі жалезнай,

Вясёлым цяплом

З’еднаныя ў гурт свой сяброўскі,

Тады яшчэ ўбачылі велічны дом

На Ленінскіх горах

Маскоўскіх.

На смерць мы стаялі

За гэты свой дом

Ля сцен Сталінграда

Пад шквальным агнём.

А па салдацкім шляху на Берлін,

Не зняўшы шынельнае скаткі,

Мы ставілі ўжо сярод мінскіх руін

Рабочыя

Нашы палаткі...

Мінаюць гады.

Не мінаецца мара,

Заветнаю думкай жыве.

А наш неспакойны,

Крылаты

Наш парус

Усе далей

I далей

Плыве…

Далей у дарогу!

Далёкі Алтай

На новыя землі нас кліча.

За нашай палаткай

Шуміць ураджай

I ў парус б’е хваляй

Пшанічнай.

I хоць пасівелі даўно нашы скроні,

А мы ўсё ў дарозе,

Ў дарозе і сёння,

I скрозь пазнаём яго ўсюды

I зараз,

Сваёй маладосці

Вандруючы парус.

Як цёплую ласку

Знаёмага дома,

Як заклік,

Наказ

I пуцёўку райкома.

Ляці-ж,

Неспакойны,

Мяцежны,

Між хваль,

Не бойся ліхое напасці, –

Мы знаем,

Ў якую імкнешся ты даль,

Якога шукаеш ты шчасця!